เตรียมผลิตเหรียญกษาปณ์ที่ระลึกงานพระบรมศพในหลวงรัชกาลที่9
ธนารักษ์เตรียมผลิตเหรียญที่ระลึกงานพระบรมศพ ร. 9 ธนารักษ์ พร้อมผลิตเหรียญกษาปณ์เพิ่มอีก 20 % รองรับประชาชนแลกเป็นที่ระลึก
17 ต.ค. 2559

ธนารักษ์เตรียมผลิตเหรียญที่ระลึกงานพระบรมศพ ร. 9 ธนารักษ์ พร้อมผลิตเหรียญกษาปณ์เพิ่มอีก 20 % รองรับประชาชนแลกเป็นที่ระลึก
นายจักรกฤศฏิ์ พาราพันธ กุล อธิบดีกรมธนารักษ์ เปิดเผยว่า อธิบดีกรมธนารักษ์ กล่าวเพิ่มเติมอีกว่า กรมธนารักษ์จะผลิตเหรียญกษาปณ์ที่ระลึกงานพระบรมศพพระบาทสมเด็จพระปรมินทรมหาภูมิพลอดุลยเดช 4 ประเภท ได้แก่ เหรียญทองคำ 99 % เหรียญเงิน เหรียญทองแดงเล็กและใหญ่ มีราคาต่ำที่สุดคือ 100 บาท เพื่อเปิดให้ประชาชนได้จองเก็บไว้เป็นที่ระลึก โดยขณะนี้ได้อยู่ระหว่างหารือกับหน่วยงานที่เกี่ยวข้อง เพื่อศึกษารูปแบบและระยะเวลาการเปิดให้ประชาชนได้จองและรับแลก ก่อนจะเสนอให้คณะรัฐมนตรี (ครม.) และสำนักพระราชวังพิจารณา ซึ่งกระบวนการผลิตจะใช้เวลาประมาณ 2-3 เดือน 
นอกจากนี้ กรมธนารักษ์ ได้มีการประชุมเพื่อปรับแผนสำรองเพิ่มกำลังการผลิตเหรียญกษาปณ์ที่ใช้หมุนในระบบของปีงบประมาณ 2560 จากเป้าหมายการผลิต 800 ล้านเหรียญ เพิ่มอีก 20 % เพื่อรองรับกรณีที่ประชาชนเก็บเหรียญกษาปณ์ที่มีพระบรมรูป พระบาทสมเด็จพระปรมินทร มหาภูมิพลอดุลยเดชไว้เป็นที่ระลึก  
ทั้งนี้ปัจจุบัน ยอดเหรียญกษาปณ์ที่หมุนเวียนในระบบมี 2.89 หมื่นล้านเหรียญ คิดเป็นมูลค่ากว่า 5.7 หมื่นล้านบาท โดยในปีงบประมาณ 2559 ที่ผ่านมามีการผลิตเหรียญใหม่เข้าสู่ระบบ 1,400 ล้านเหรียญ คละชนิดราคา และในปีงบประมาณ 25560 ตั้งเป้าหมายผลิตเหรียญใหม่อีก 800 ล้านเหรียญ  
"จากนี้ไปกรมธนารักษ์ ต้องติดตามพฤติกรรมประชาชนว่ามีการนำเหรียญที่จ่ายแลกไปเอามาคืนหรือไม่ ถ้าพบว่าปริมาณการนำเหรียญมาแลกคืนน้อยแสดงว่าประชาชนเก็บเหรียญกษาปณ์ไว้เป็นที่ระลึก ก็จำเป็นต้องเพิ่มกำลังการผลิตอีกแต่คงไม่เกิน 20 % ส่วนเหรียญปัจจุบันที่ยังใช้อยู่ก็ใช้ได้ต่อไปจนกว่าจะหมดสภาพ ซึ่งปกติเหรียญจะมีอายุการใช้งาน 7 - 9 ปี ส่วนธนบัตรอายุการใช้งาน 1 - 1 ปีครึ่ง " นายจักรกฤศฏิ์ กล่าว




ขณะที่ บรรยากาศแลกเหรียญ ณ หน่วยจ่ายแลกเหรียญกษาปณ์ กรมธนารักษ์ กระทรวงการคลัง เมื่อวันที่ 17 ต.ค. เจ้าหน้าที่ของกรมธนารักษ์ แจ้งว่า คิวสำหรับประชาชนที่มารอต่อเพื่อรอแลกเหรียญเหรียญกษาปณ์ และเหรียญกษาปณ์ที่ระลึกเกี่ยวกับ พระบาทสมเด็จพระปรมินทรมหาภูมิพลอดุลยเดช ในวันที่ 17 ต.ค. 2559 ได้แจกบัตรคิวไปครบหมดแล้ว สำหรับประชาชนที่สนใจยังสามารถรอแลกเหรียญกษาปณ์ และเหรียญกษาปณ์ที่ระลึกได้ในวันถัดไป 
ทั้งนี้ได้สร้างความผิดหวังให้กับประชาชนที่เพิ่งเดินทางมาถึงเป็นอย่างมาก ส่วนคนที่ได้คิวแลกเหรียญคนแรกๆ มายืนรอที่หน้าหน่วยแจกแลกเหรียญตั้งแต่ช่วงเช้ามืดของวันนี้ 
อย่างไรก็ดี เหรียญกษาปณ์และเหรียญกษาปณ์ที่ระลึก เปิดให้แลก ณ หน่วยจ่ายแลกกระทรวงการคลัง มี เหรียญกษาปณ์ที่ระลึก 80 พรรษา ร.9 ชนิดราคา 20 บาท , เหรียญที่กษาปณ์ที่ระลึก 80 พรรษา พระบรมราชินีนาถฯ ชนิดราคา 20 บาท 
นอกจากนี้มี เหรียญรางวัลนักวิทยาศาสตร์ดินเพื่อมนุษยธรรม ชนิดราคา 20 บาท , เหรียญกษาปณ์ที่ระลึก 50 ปี มหาวิทยาลัยเชียงใหม่ ชนิดราคา 20บาท , เหรียญกษาปณ์ที่ระลึกกรมยุทธศึกษาทหารบก ชนิดราคา 20 บาท และเหรียญกษาปณ์ที่ระลึก 100 ปี สำนักงานตรวจเงินแผ่นดิน ชนิดราคา 20 บาท